Маці Божая Вастрабрамская — Вікіпэдыя

# Маці Божая Вастрабрамская

### Зьвесткі зь Вікіпэдыі — вольнай энцыкляпэдыі.

Маці Міласэрнасьці

Ма́ці Бо́жая Вастрабра́мская (па-літоўску: Aušros Vartų Dievo Motina, па-польску: Matka Boska Ostrobramska, па-ангельску: Our Lady of the Gate of Dawn), таксама званая Маці Міласэрнасьці – тытул дадзены Рыма-каталіцкай і Праваслаўнай Цэркавамі Блаславёнай Панне Марыі, Маці Ісуса Хрыста, цудатворная ікона якой знаходзіцца ў капліцы Вострай брамы ў Вільні. Днём асаблівага шанаваньня Іконы Маці Божай Вастрабрамскай, Маці Міласэрнасьці стала 16 лістапада. Маці Божая Вастрабрамская зьяўляецца Апякункай Беларусі і Літвы.

## [рэдагаваць] Гісторыя

Арыгінал Іконы Маці Божай Вастрабрамскай памерам 163 x 200 см быў намаляваны, верагодна, у XVI стагоддзі. Пасьля ікона была зачынена каля 1671 года срэбнай і залатой сукенкамі. 2 ліпеня 1927 Ікона Маці Божай Вастрабрамскай была каранавана пазалочанымі каронамі і названая Блаславёнай Дзевай Марыяй Маці Міласэрнасьці.

## [рэдагаваць] Малітвы

Існуе мноста разнастайных малітваў і набажэнстваў да Маці Божай Вастрабрамскай, што тлумачыцца яе вялікім шанаваньнем хрысьціянамі і дзейснасьцю, як яны вераць, дапамогі Маці Міласэрнасьці.

Самы распаўсюджаны варыянт малітвы:

Будзь вітаная, Каралева, Маці Міласэрнасьці, жыцьцё, суцяшальніца і надзея наша! Мы – выгнаньнікі, сыны Евы – просім Цябе, на Цябе спадзяемся, плачучы ў гэтай даліне сьлёз. О, Заступніца наша, глянь на нас літасьціва! А Ісуса – блаславёны плод улоньня Твайго – пасьля гэтага выгнаньня дазволь нам бачыць, о Ласкавая, о Літасьцівая, о Найсьвяцейшая Панна Марыя.

Іншая малітва да Маці Божай Вастрабрамскай:

Беззаганная Маці Божая, Каралева неба, Маці Міласэрнасьці, Заступніца і Прытулак грэшнікаў! Вось я, натхнёны ласкамі, якія Ты так шчодра выпрасіла для мяне сваёю Мацярынскаю ласкавасьцю са скарбаў любові Божай, пастанаўляю цяпер і назаўсёды аддаць у Твае рукі сваё сэрца, каб Ты прысьвяціла яго Ісусу. Амэн.

## [рэдагаваць] Культ Маці Божай Вастрабрамскай у сьвеце

Сёньня сьвяты абраз распаўсюджаны сярод верных у многіх краінах сьвету, уключаючы Літву, Беларусь, Польшчу, а таксама ў іх дыяспарах.

У Літве каля 15 цэркваў прысьвечаны Маці Божай Вастрабрамскай, Маці Міласэрнасьці, а таксама літоўскія рыма-каталіцкія парафіі Новага Ёрку, Манрэалю і Буэнас Айрэсу.

У Беларусі культ Маці Божай Вастрабрамскай распаўсюджаны сярод усіх традыцыйных хрысьціянскіх канфесіяў. Асабліва шмат храмаў і капліц, у якіх зьмешчаны копіі Іконы Маці Божай Вастрабрамскай, знаходзіцца ў памежных з Літвой раёнах, у тым ліку ў Гародні, Ашмянах, Вілейцы ды іншых населеных пунктах.

У Польшчы буйнейшым храмам, прысьвечаным Маці Божай Вастрабрамскай, зьяўляецца касьцёл сьвятой Марыі ў Гданьску. Іншыя цэрквы са сьвятой іконай знаходзяцца ў Беластоку, Кентжыне, Альштыне, Уроцлаве, Варшаве ды іншых гарадах. Таксама існуе некалькі польскіх парафіяў Маці Божай Вастрабрамскай у Вялікай Брытаніі, ЗША, Аўстраліі.

Напрыканцы 90-х гадоў ХХ стагоддзя вялікае развіцьцё атрымаў зьвязаны з Маці Божай Вастрабрамскай і Вільняй культ Божай Міласэрнасьці, які пачаў пашырацца дзякуючы сьвятой Фаўстыне Кавальскай, манахіні Ордэну Сёстраў Маці Божай Міласэрнасьці.

## [рэдагаваць] Глядзі таксама

- Вострая брама
- Ікона Маці Божай Вастрабрамскай

Атрымана з «http://be-x-old.wikipedia.org../../../%D0%BC/%D0%B0/%D1%86/%D0%9C%D0%B0%D1%86%D1%96_%D0%91%D0%BE%D0%B6%D0%B0%D1%8F_%D0%92%D0%B0%D1%81%D1%82%D1%80%D0%B0%D0%B1%D1%80%D0%B0%D0%BC%D1%81%D0%BA%D0%B0%D1%8F_e02e.html»

Катэгорыя: Вільня

##### Views

- Артыкул
- Гутаркі
- Бягучая вэрсія

##### Пошук